Magashule-skorsing ŉ ‘gemors’ – MpofuAce Magashule vra die hof om sy tydelike skorsing uit die ANC om te keer. (Argieffoto) Die stryd tussen die ANC en sy geskorste sekretaris-generaal het Donderdag voor ŉ volbank regters in die Johannesburgse hooggeregshof begin. Ace Magashule het hom tot die hof gewend in ŉ poging om sy tydelike skorsing uit die ANC te laat omkeer. Ramaphosa, Jessie Duarte, adjunk-sekretaris-generaal van die ANC, en die ANC as party is die respondente in die geding. Magashule is in Mei uit die party geskop ingevolge die ANC se opsystaan-reël wat bepaal dat diegene wat van ernstige misdade aangekla word, tydelik van hul amp onthef moet word. Magashule, wat teregstaan op aanklagte van onder meer bedrog en korrupsie, het dit nie vrywillig gedoen nie, waarna die ANC hom geskors het. Ná sy eie skorsing het Magashule op sy beurt ŉ brief aan pres. Cyril Ramaphosa gestuur waarin hy die president skors. Die ANC erken nie die geldigheid van die skorsingsbrief nie. Magashule vra die hof nou om sy skorsing ter syde te stel, asook dat die opsystaan-reël as ongeldig, onreëlmatig en ongrondwetlik verklaar word. Sy regspan, onder leiding van adv. Dali Mpofu SC, het vandag voor regters Jody Kollapen, Sharise Weiner en Edwin Molahleli aangevoer die Grondwet beskerm die reg van enigiemand om deel te neem aan die bedrywighede van ŉ politieke party van sy keuse. Mpofu voer aan Magashule se reg hierop is deur sy skorsing geskend. Die hof wou by Mpofu weet of dit dan sou beteken dat niemand ooit uit ŉ politieke party geskors mag word nie omdat dit inbreuk op hul regte sou maak. Mpofu het egter aangevoer dit is nie die geval nie, maar dat ŉ skorsing regmatig gedoen moet word en dat die Grondwet en reëls van ŉ politieke party in ooreenstemming met die Grondwet moet wees. Hy het voorts aangevoer Magashule is geskors voor hy die kans gehad het om sy weergawe van die gebeure te gee – en dit ondanks die feit dat hy na verskeie vergaderings, onder meer een by pres. Cyril Ramaphosa se huis, genooi is. Mpofu sê Magashule se betoog dat sy skorsing onreëlmatig was, berus op 12 redes. Dit sluit in die kwessie dat die besluit deur ŉ onbevoegde persoon gemaak is, dat dit voortydig was, dat die verkeerde reëls toegepas is en dat Magashule nie die kans gegun is om die besluit teen te staan nie. Volgens hom is die ANC se reël 25.70, die bepaling wat gebruik is om Magashule te skors, ongrondwetlik. Mpofu voer aan die reël skend Magashule se regte ingevolge die Grondwet. Hy het aan die hof gesê indien daar bevind word dat die reël wél grondwetlik is, is Magashule se skorsing geldig. Mpofu hou egter vol dat die reël “geslag” en aangepas is. Hy sê die reël lui dat iemand geskors “mag” word, nie dat iemand geskors “moet” word nie. “Dit is nie menslik moontlik om te bevind dat hierdie skorsing regmatig is nie … Dit is ŉ gemors. “Om die kroon te span, kom sê jy dan dat ons nie net die opsystaan-reël aangepas het nie, maar ook reël 25.70.” Magashule se regspan hervat hul betoë Vrydagoggend, waarna adv. Wim Trengove SC namens die respondente aan die beurt sal kom.